ຫວຽດນາມ ເພີ່ມທະວີການພົວພັນຮ່ວມມືກັບ ສ.ລັດເຊຍ, ສ.ເຊັກ ແລະ ອາແຢັກບາຍຢານ
ຫວຽດນາມ-ສ.ລັດເຊຍ ເພີ່ມທະວີການພົວພັນຄູ່ຮ່ວມມືຍຸດທະສາດຢ່າງຮອບດ້ານ
ໃນຂອບເຂດການສະເຫຼີມສະຫຼອງ 70 ປີແຫ່ງໄຊຊະນະໃນສົງຄາມ ປົກປັກຮັກສາປະເທດຊາດທີ່ຍິ່ງໃຫຍ່, ທ່ານປະທານປະເທດ ເຈືອງເຕິນຊາງ ມີການພົບປະເຈລະຈາກັບທ່ານປະທານາທິບໍດີ ສ.ເລັດເຊຍ Vladimir Putin.
ທັງສອງຝ່າຍໄດ້ມີການແລກປ່ຽນຄວາມຄິດຄວາມເຫັນກ່ຽວກັບບັນຫາການຮ່ວມມືສອງຝ່າຍ ແລະ ເປັນເອກະພາບກັນກ່ຽວກັບວິທີການຕ່າງໆເພື່ອເພີ່ມທະວີການພົວພັນຄູ່ຮ່ວມມືຍຸດທະສາດຮອບດ້ານ ລະຫວ່າງ ຫວຽດນາມ-ສ.ລັດເຊຍ ໃນໄລຍະໃໝ່.
ພິເສດ, ໃນຂົງເຂດເສດຖະກິດ, ທ່ານຜູ້ນຳທັງສອງໃຫ້ທັດສະນະວ່າ ເລື່ອງສອງຝ່າຍຈະເຊັນສັນຍາວ່າດ້ວຍຂົງເຂດການຄ້າເສລີ ລະຫວ່າງ ຫວຽດນາມ ແລະ ພັນທະພາບເສດຖະກິດອາຊີ-ເອີຣົບ ໃນທ້າຍເດືອນພຶດສະພານີ້ ຈະເປັນບາດກ້າວບຸກທະລຸເພື່ອຫັນໃຫ້ປະກົດຜົນເປັນຈິງຕົວເລກຄາດໝາຍມູນຄ່າການຄ້າສອງຝ່າຍບັນລຸລະດັບ 10 ຕື້ USD ໃນປີ 2020.
ສອງຝ່າຍໄດ້ຕີລາຄາສູງຕໍ່ການເຄື່ອນໄຫວຂອງບັນດາບໍລິສັດນ້ຳມັນອາຍແກັສ ສອງປະເທດ ແລະ ບັນດາບໍລິສັດຕ່າງໆ ທີ່ພວມເຄື່ອນໄຫວຢູ່ໄຫຼ່ທະວີບຂອງ ຫວຽດນາມ ແລະ ໃນອານາເຂດຂອງ ສ.ລັດເຊຍ, ຢືນຢັນຈະສ້າງທຸກເງື່ອນໄຂອຳນວຍຄວາມສະດວກໃຫ້ແກ່ບັນດາໂຄງການສໍາຫລວດ ແລະ ຂຸດຄົ້ນນ້ຳມັນ, ອາຍແກັດໃນປະຈຸບັນກໍ່ຄືບັນດາໂຄງການໃໝ່ຕ່າງໆ ໃນຂົງເຂດປຸງແຕ່ງ ແລະ ກັ່ນຕອງນ້ຳມັນ.
ສອງຝ່າຍຢືນຢັນວ່າ ຈະສືບຕໍ່ຮ່ວມມືຢ່າງຮອບດ້ານໃນບັນດາຂົງເຂດຄື: ການລົງທຶນ, ການເງິນ-ການທະນາຄານ, ການຮ່ວມມືດ້ານອຸດສາຫະກຳ-ກະສິກຳ, ຂຸດຄົ້ນບໍ່ແຮ່ ແລະ ອື່ນໆ.
ກ່ຽວກັບການພົວພັນດ້ານປ້ອງກັນຊາດ-ປ້ອງກັນຄວາມສະຫງົບ, ການນຳສອງປະເທດເຫັນດີວ່າ ສອງຝ່າຍຕ້ອງເພີ່ມທະວີການສົມທົບກັນ ເພື່ອນຳເອົາການຮ່ວມມືໃນຂົງເຂດດັ່ງກ່າວເຂົ້າສູ່ລວງເລິກ ແລະ ມີປະສິດທິຜົນ, ກ່ອນອື່ນໝົດແມ່ນອອກແຮງຜັນຂະຫຍາຍປະຕິບັດການຮ່ວມມືໃນບັນດາຂົງເຂດທີ່ເປັນມູນເຊື້ອຄື: ກໍ່ສ້າງທະຫານ, ຊ່ຽວຊານເຕັກນິກ.
ສອງຝ່າຍໄດ້ຕີລາຄາສູງຕໍ່ການຮ່ວມມືລະຫວ່າງບັນດາທ້ອງຖິ່ນໃນໄລຍະຜ່ານມາ, ສະເໜີຝ່າຍຕ່າງໆເອົາໃຈໃສ່ເພີ່ມທະວີການພົວພັນໃນບັນດາຂົງເຂດທີ່ເປັນທ່າແຮງຂອງກັນແລະກັນ; ໃນນັ້ນພິຈາລະນາຄວາມອາດສາມາດໃນການສ້າງຕັ້ງວິສາຫະກິດຮ່ວມທຸລະກິດປຸງແຕ່ງສິນໃນນ້ຳ-ສິນທະເລ ແລະ ໄມ້ຢູ່ເຂດ Primori ກໍ່ຄືສ້າງຕັ້ງເຂດອຸດສາຫະກຳເບົາທີ່ Moskva.
ເນື່ອງໃນໂອກາດນີ້, ສອງຝ່າຍໄດ້ເຊັນສັນຍາຮ່ວມມືລະຫວ່າງອຳນາດການປົກຄອງ Moskva ແລະ ນະຄອນ ໂຮ່ຈີມິນ. ຕາມສັນຍາສະບັບນີ້, ອຳນາດການປົກຄອງເຂດຊານເມືອງ Moskva ແລະ ນະຄອນ ໂຮ່ຈີມິນ ຈະຮ່ວມມືກັນໃນບັນດາຂົງເຂດຄື: ຫັນເປັນເຕັກໂນໂລຢີທັນສະໄໝ, ຜະລິດກົນຈັກ, ເຕັກໂນໂລຢີອາຫານການກິນ, ອຸດສາຫະກໍາປຸງແຕ່ງ ແລະ ອຸດສາຫະກຳເບົາ, ການຄ້າ, ກະສິກຳ, ການເງິນ, ທະນາຄານ, ສາທານະລະສຸກ, ການສຶກສາ, ການທ່ອງທ່ຽວ ແລະ ກິລາ…
ໃນຂອບເຂດຂອງການຢ້ຽມຢາມ, ດ້ວຍການຊ່ວຍເຫຼືອຂອງທາງໂທລະພາບ, ທ່ານປະທານປະເທດ ເຈືອງເຕິນຊາງ ໄດ້ອອກຄຳສັ່ງປະກາດໃຫ້ໜ່ວຍຜະລິດໃໝ່ຂອງບໍລິສັດຮ່ວມສໍາພັນທຸລະກິດ Rusvietpetro ທີ່ຕັ້ງຢູ່ປະເທດສາທາລະນະປົກຄອງຕົນເອງ Nhenhets ຂຶ້ນກັບ ສ.ລັດເຊຍເລີ່ມເຄື່ອນໄຫວທໍາການຜະລິດ.
ທ່ານປະທານາທິບໍດີ ສ.ລັດເຊຍ Putin ຕ້ອນຮັບທ່ານປະທານປະເທດ ເຈືອງເຕິນຊາງ. ພາບ: ຫງວຽນຄາງ/VNA
ທ່ານປະທານປະເທດ ເຈືອງເຕິນຊາງ ພົບປະເຈລະຈາກັບທ່ານປະທານາທິບໍດີ ສ.ລັດເຊຍ Putin.
ພາບ: ຫງວຽນຄາງ/VNA
ທ່ານປະທານປະເທດ ເຈືອງເຕິນຊາງ ພ້ອມກັບທ່ານປະທານາທິບໍດີ ສ.ລັດເຊຍ Putin
ແລະ ບັນດາທ່ານປະມຸກລັດປະເທດຕ່າງໆ ວາງພວງມາລາທີ່ອະນຸສາວະລີບັນດານັກຮົບນິລະນາມ
ທີ່ໄດ້ເສຍສະຫຼະຊີວິດເພື່ອຊາດ. ພາບ: ຫງວຽນຄາງ/VNA
ທ່ານປະທານປະເທດ ເຈືອງເຕິນຊາງ ພ້ອມພັນລະຍາ ຖ່າຍ ຮູບຮ່ວມກັບ
ບັນດາທ່ານຫົວໜ້າຄະນະຂອງປະເທດຕ່າງໆ ທີ່ເຂົ້າຮ່ວມພິທີ. ພາບ: ຫງວຽນຄາງ/VNA
ທ່ານປະທານປະເທດ ເຈືອງເຕິນຊາງ ແລະ ພັນລະຍາ
ເຂົ້າຮ່ວມພິທີສວນສະໜາມຢູ່ຈະຕຸລັດແດງ. ພາບ: ຫງວຽນຄາງ/VNA
ນີ້ແມ່ນການສວນສະໜາມທີ່ມີຂະໜາດໃຫຍ່ທີ່ສຸດໃນປະຫວັດສາດຂອງ ສ. ລັດເຊຍ. ພາບ: AFP/VNA
ທ່ານປະທານປະເທດພ້ອມດ້ວຍບັນດານັກຮົບເກົ່າ ລັດເຊຍ. ພາບ: ຫງວຽນຄາງ/VNA
ທ່ານປະທານປະເທດຖະຫວາຍດອກໄມ້ທີ່ຮູບປັ້ນທ່ານປະທານ ໂຮ່ຈີມິນ
ຢູ່ນະຄອນຫຼວງ Moskva. ພາບ: ຫງວຽນຄາງ/VNA
ຫວຽດນາມ-ສ.ເຊັກ ເພີ່ມທະວີການຮ່ວມມືໃນຫຼາຍຂົງເຂດ
ໃນຊຸມປີມໍ່ໆ ມານີ້, ການຄ້າລະຫວ່າງສອງປະເທດມີການ ຂະຫຍາຍຕົວ ແຕ່ກໍ່ຍັງໜ້ອຍຖ້າທຽບກັບທ່່າແຮງບົ່ມຊ້ອນ. ປີ 2012, ສ.ເຊັກ ໄດ້ປະກາດຍຸດທະສາດສົ່ງອອກແຫ່ງຊາດ 2012-2020, ໃນນັ້ນ ຈັດ ຫວຽດນາມ ເຂົ້າໃນບັນຊີ 12 ຕະຫລາດບຸລິມະສິດ ຊຶ່ງແມ່ນປະເທດໜຶ່ງດຽວໃນອາຊຽນ
ກ່ຽວກັບການລົງທຶນ, ມາຮອດປະຈຸບັນ, ສ.ເຊັກ ມີ 36 ໂຄງການລົງທຶນເຂົ້າ ຫວຽດນາມ ດ້ວຍຍອດຈຳນວນທຶນຈົດທະບຽນ 64 ລ້ານ USD, ເປັນອັນດັບທີ 42 ໃນຈຳນວນ 101 ປະເທດ ແລະ ເຂດແຄ້ວນລົງທຶນຢູ່ຫວຽດນາມ, ສຸມໃສ່ບັນດາຂົງເຂດຄື: ອະສັງຫາລິມະຊັບ, ເບຍ, ອຸປະກອນໄຟຟ້າ, ວັດສະດຸກໍ່ສ້າງ ແລະ ອື່ນໆ.
ເພາະສະນັ້ນ, ໃນການຢ້ຽມຢາມຄັ້ງນີ້, ການນຳສອງປະເທດໄດ້ເປັນເອກະພາບກັນຈະສືບຕໍ່ເພ່ີມທະວີການຮ່ວມມືໃນ ຫຼາຍຂົງເຂດທີ່ເປັນມູນເຊື້ອ, ກໍ່ຄືໃນຂົງເຂດປ້ອງກັນປະເທດ-ປ້ອງກັນຄວາມສະຫງົບ, ວິທະຍາສາດ-ເຕັກໂນໂລຢີ, ວັດທະນະທຳ-ກິລາ ແລະ ທ່ອງທ່ຽວ, ການຄົມມະນາຄົມຂົນສົ່ງ, ພະລັງງານ, ສື່ສານທາງໄກ, ຜະລິດກົນຈັກກະສິກຳ, ອຸປະກອນໄຟຟ້າ, ອຸປະກອນທາງການແພດ, ວັດສະດຸກໍ່ສ້າງ, ປຸງແຕ່ງສະບຽງອາຫານ ແລະ ອື່ນໆ.
ສອງຝ່າຍກໍ່ໄດ້ແລກປ່ຽນຄວາມຄິດຄວາມເຫັນກ່ຽວກັບບັນຫາຈຳນວນໜຶ່ງທີ່ສາກົນ ແລະ ພາກພື້ນມີຄວາມສົນໃຈ, ໃນນັ້ນ ມີບັນຫາຢູ່ທະເລຕາເວັນອອກ ແລະ ເຫັນດີວ່າ ຄວນ ແກ້ໄຂບັນດາຂໍ້ຂັດແຍ້ງດ້ວຍສັນຕິວິທີ, ບົນພື້ນຖານເຄົາລົບກົດໝາຍສາກົນ, ໃນນັ້ນມີສົນທິສັນຍາຂອງສະຫະປະຊາຊາດວ່າດ້ວຍກົດໝາຍທະເລປີ 1982, ປະຕິບັດຖະແຫຼງການກ່ຽວກັບການປະພຶດຕໍ່ຂອງຝ່າຍຕ່າງໆຢູ່ທະເລຕາເວັນອອກ (DOC) ຢ່າງຄົບຖ້ວນ ເພື່ອປົກປັກຮັກສາສັນຕິພາບ, ສະຖຽນລະພາບ, ຄວາມປອດໄພ, ສິດເສລີພາບຂອງການເດີນທະເລ ແລະ ການບິນຢູ່ທະເລຕາເວັນອອກ.
ພິທີຕ້ອນຮັບທ່ານປະທານປະເທດ ເຈືອງເຕິນຊາງ
ໄດ້ຈັດຂຶ້ນຢ່າງສົມກຽດທີ່ທຳນຽບປະທານາທິບໍດີ ສ.ເຊັກ. ພາບ: ຫງວຽນຄາງ/VNA
ທ່ານປະທານາທິບໍດີ ສ.ເຊັກ Miloš Zeman
ພົບປະເຈລະຈາກັບທ່ານປະທານປະເທດ ເຈືອງເຕິນຊາງ. ພາບ: ຫງວຽນຄາງ/VNA
ທ່ານປະທານປະເທດ ເຈືອງເຕິນຊາງ ແລະ ທ່ານປະທານາທິບໍດີ ສ.ເຊັກ Miloš Zeman
ເຂົ້າຮ່ວມເວທີປາໄສການ ຮ່ວມມືດ້ານເສດຖະກິດ-ທ່ອງທ່ຽວ ຫວຽດນາມ ທີ່ ສ.ເຊັກ. ພາບ: ຫງວຽນຄາງ/VNA
ທ່ານປະທານປະເທດ ເຈືອງເຕິນຊາງ ພົບປະກັບທ່ານ Milan Stech
ປະທານສະພາສູງແຫ່ງ ສ.ເຊັກ. ພາບ: ຫງວຽນຄາງ/VNA
ທ່ານປະທານປະເທດ ເຈືອງເຕິນຊາງ ພົບປະກັບທ່ານ
Jan Hamacek ປະທານສະພາຕໍ່າແຫ່ງ ສ.ເຊັກ. ພາບ: ຫງວຽນຄາງ/VNA
ທ່ານປະທານປະເທດ ເຈືອງເຕິນຊາງ ພົບປະແລກປ່ຽນຄວາມຄິດຄວາມເຫັນ
ກັບທ່ານ Bohuslav Sobotka ນາຍົກລັດຖະມົນຕີແຫ່ງ ສ.ເຊັກ. ພາບ: ຫງວຽນຄາງ/VNA
ທ່ານປະທານປະເທດ ເຈືອງເຕິນຊາງ ພົບປະກັບເພື່ອນມິດ ເຊັກ. ພາບ: ຫງວຽນຄາງ/VNA
ທ່ານປະທານປະເທດ ແລະ ພັນລະຍາຍ່າງເລາະທ່ຽວຊົມ ນະຄອນ Kalovy Vary. ພາບ: ຫງວຽນຄາງ/VNA
ຫວຽດນາມ-ອາແຢັກບາຍຢານ: ຮ່ວມມືດ້ານນ້ຳມັນອາຍແກັສ ແມ່ນຍຸດທະສາດ
ໃນການຢ້ຽມຢາມຄັ້ງນີ້ ຂອງປະທານປະເທດ ເຈືອງເຕິນຊາງ, ສອງຝ່າຍເຫັນດີວ່າ ຈະມານະພະຍາຍາມຍົກສູງມູນຄ່າການຄ້າສອງສົ້ນ ແຕ່ 400 ລ້ານ USD ໃນປີ 2014 ຂຶ້ນ 1 ຕື້ USD ໃນຊຸມປີຈະມາເຖິງ.
ສອງຝ່າຍເນັ້ນໜັກວ່າ ຈະຖືການຮ່ວມມືໃນຂົງເຂດນ້ຳມັນອາຍແກັສ ເປັນທິດບຸລິມະສິດ ມີລັກສະນະຍຸດທະສາດອັນຍາວນານ. ທ່ານປະທານາທິບໍດີ Alyev ຢືນຢັນວ່າ ຈະສ້າງເງື່ອນໄຂອຳນວຍຄວາມສະດວກ ເພື່ອຊຸກຍູ້ການລົງທຶນຂອງ ຫວຽດນາມ ຢູ່ ອາແຢັກບາຍຢານ, ກ້າວໄປເຖິງ ສອງຝ່າຍຈະເປີດກວ້າງການຮ່ວມມືຂຸດຄົ້ນນ້ຳມັນອາຍແກັສຢູ່ປະເທດທີສາມ.
ເນື່ອງໃນໂອກາດນີ້, ສອງຝ່າຍໄດ້ລົງນາມໃນເອກະສານຮ່ວມມືທີ່ສຳຄັນຫຼາຍສະບັບຄື: ສັນຍາລະຫວ່າງລັດຖະບານ ວ່າດ້ວຍການຮ່ວມມື ແລະ ຊ່ວຍເຫຼືອດ້ານບໍລິຫານໃນຂົງເຂດພາສີ, ສັນຍາລະຫວ່າງລັດຖະບານ ວ່າດ້ວຍການຂົນສົ່ງທາງອາກາດ, ບົດບັນທຶກຊ່ວຍຈຳລະຫວ່າງກະຊວງກະສິກຳສອງປະເທດໃນຂົງເຂດກະສິກຳ ແລະ ພັດທະນາຊົນນະບົດ, ບົດບັນທຶກຊ່ວຍຈຳລະຫວ່າງກະຊວງການຄົມມະນາຄົມຂົນສົ່ງສອງປະເທດ ວ່າດ້ວຍການຮ່ວມມືໃນຂົງເຂດການຄົມມະນາຄົມຂົນສົ່ງ, ບົດບັນທຶກຊ່ວຍຈຳລະຫວ່າງກຸ່ມບໍລິສັດນ້ຳມັນອາຍແກັສ ຫວຽດນາມ ແລະ ກຸ່ມບໍລິສັດນ້ຳມັນອາຍແກັສ ອາແຢັກບາຍຢານ ວ່າດ້ວຍການຮ່ວມມືໃນຂົງເຂດນ້ຳມັນອາຍແກັສ.
ກ່ຽວກັບບັນຫາຂອງສາກົນ ແລະ ພາກພື້ນ, ໃນນັ້ນ ມີບັນຫາຢູ່ທະເລຕາເວັນອອກ, ທ່ານປະທານາທິບໍດີ ອາແຢັກບາຍຢານ ສະໜັບສະໜູນທັດສະນະຂອງ ຫວຽດນາມ ແມ່ນແກ້ໄຂຂໍ້ຂັດແຍ້ງດ້ວຍສັນຕິວິທີ, ບໍ່ນຳໃຊ້ກຳລັງອາວຸດ, ເໝາະສົມກັບກົດໝາຍສາກົນ ແລະ ສົນທິສັນຍາຂອງສະຫະປະຊາຊາດ.
ທ່ານປະທານາທິບໍດີ ສ.ອາແຢັກບາຍຢານ Ilham Aliyev
ຕ້ອນຮັບທ່ານປະທານປະເທດ ເຈືອງເຕິນຊາງ ແລະ ພັນລະຍາ. ພາບ: ຫງວຽນຄາງ/VNA
ພິທີຕ້ອນຮັບໄດ້ຈັດຂຶ້ນຢ່າງສົມກຽດທີ່ທຳນຽບປະທານາທິບໍດີ ຢູ່ນະຄອນຫຼວງ ບາກູ. ພາບ: ຫງວຽນຄາງ/VNA
ທ່ານປະທານາທິບໍດີ Ilham Aliyev ພົບປະເຈລະຈາ
ກັບທ່ານປະທານປະເທດ ເຈືອງເຕິນຊາງ. ພາບ: ຫງວຽນຄາງ/VNA
ທ່ານປະທານາທິບໍດີ Ilham Aliyev ແລະ ທ່ານປະທານປະເທດ ເຈືອງເຕິນຊາງ ໄດ້ເປັນສັກຂີພິຍານ
ໃນພິທີລົງນາມບົດບັດທຶກຊ່ວຍຈຳວ່າດ້ວຍການຮ່ວມມືລະຫວ່າງກຸ່ມບໍລິສັດນ້ຳມັນ ອາຍແກັສ ຫວຽດນາມ
ແລະ ກຸ່ມບໍລິສັດນ້ຳມັນ ອາຍແກັສ ອາຍແຢັກບາຍຢານ. ພາບ: ຫງວຽນຄາງ-VNA
ທ່ານປະທານປະເທດ ເຈືອງເຕິນຊາງ ແລະ ທ່ານປະທານາທິບໍດີ Ilham Aliyev ໄດ້ມາເຂົ້າຮ່ວມ
ແລະ ກ່າວປາໄສ ໃນເວທີປາໄສວິສາຫະກິດ ຫວຽດນາມ-ອາແຢັກບາຍຢານ. ພາບ: ຫງວຽນຄາງ-VNA
ທ່ານປະທານປະເທດ ເຈືອງເຕິນຊາງ ພົບປະກັບທ່ານ Ogtay Asadov
ປະທານສະພາແຫ່ງຊາດ ອາແຢັກບາຍຢານ. ພາບ: ຫງວຽນຄາງ-VNA
ທ່ານປະທານປະເທດ ເຈືອງເຕິນຊາງ ຕ້ອນຮັບທ່ານ Actua Rasitzade
ນາຍົກລັດຖະມົນຕີ ອາແຢັກບາຍຢານ. ພາບ: ຫງວຽນຄາງ-VNA
ທ່ານປະທານປະເທດ ເຈືອງເຕິນຊາງ ພົບປະກັບບັນດານັກສຶກສາ ຫວຽດນາມ
ທີ່ພວມຮຳ່ຮຽນຢູ່ ອາແຢັກບາຍຢານ. ພາບ: ຫງວຽນຄາງ-VNA
ປະຕິບັດໂດຍ: VNA/VNP